《芝云堂以蓝田日煖玉生烟分韵得日字》
元代·昂吉

凉风起高林，秋思在幽室。维时宿雨收，候虫语啾唧。

池浮荷气凉，鸟鸣树阴密。主人列芳筵，况乃严酒律。

客有二三子，题诗满缃帙。双双紫云娘，含笑倚瑶瑟。

清唱回春风，靓妆照秋日。人生再会难，此乐亦易失。

出门未忍别，露坐待月出。

作者简介：昂吉，字启文，鄞州人，元至正八年戊子科蒙古色目人榜进士，姓高氏。世出唐兀，古黄河西银夏之域。母胡氏。君生而慧秀，日记万言。从乡先生陈履常，习《尚书》。至正元年，中江浙行省副榜。至正七年，领乡荐，擢于春官。入廷大对，呈其琅玕，乃登丙科。授将仕郎、绍兴录事参军，正八品。